Id-Deċiżjoni tal-Kummissjoni
tat-30 ta' Jannar 1981
dwar il-lista ta' stabbilimenti fir-Repubblika ta' l-Arġentina approvata għall-għanijiet ta' l-importazzjoni ta' ċanga u vitella friska, laħam tan-nagħaġ u laħam ta' solipedi domestiċi fil-Komunità
(81/91/KEE)
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,,
Wara li kkunsidrat id-Direttiva tal-Kunsill 72/462/KEE tat-12 ta' Diċembru 1972 dwar problemi ta' saħħa u spezzjonijiet veterinarji ma’ l-importazzjoni ta' annimali ta' l-ifrat u ħnieżer u laħam frisk minn pajjiżi terzi [1] u partikolarment Artikoli 4(1) u 18 (1) (a) u (b) tagħha,
Billi stabbilimenti f'pajjiżi li mhumiex membri ma jistgħux jiġu awtorizzati biex jesportaw laħam frisk lill-Komunità sakemm ma jissodisfawx il-kondizzjonijiet ġenerali u speċjali preskritti fid-Direttiva 72/462/KEE;
Billi l-Arġentina bagħtet, skond Artikolu 4(3) tad-Direttiva 72/462/KEE, lista ta' stabbilimenti awtorizzati biex jesportaw lejn il-Komunità;
Billi spezzjonijiet tal-Komunità fuq il-post urew li l-livelli ta' iġjene ta' ħafna minn dawn l-istabbilimenti huma biżżejjed u għalhekk jistgħu jiġu mdaħħla fl-ewwel lista, imfassla skond Artikolu 4(1) tad-Direttiva msemmija, ta' stabbilimenti li minnhom tista’ tiġi awtorizzata l-importazzjoni ta' laħam frisk;
Billi l-każ ta' l-istabbilimenti l-oħra proposti mill-Arġentina jrid jiġi eżaminat mill-ġdid fuq il-bażi ta' l-informazzjoni addizzjonali dwar il-livelli ta' iġjene tagħhom u l-abilità tagħhom li jadattaw malajr għall-leġislazzjoni relevanti tal-Komunità;
Billi sadattant u biex tiġi evitata xi interruzzjoni ħesrem ta' negozju eżistenti, dawn l-istabbilimenti jistgħu jiġu awtorizzati temporanjament biex ikomplu l-esportazzjonijiet tagħhom ta' laħam frisk lejn dawk l-Istati Membri li jkunu lesti biex jaċċettawhom;
Billi għalhekk ikun meħtieġ li jerġgħu jiġu eżaminati u, jekk hemm bżonn, tiġi emendata din id-Deċiżjoni fid-dawl tal-passi meħuda għal dan il-għan u l-iżviluppi li jkunu saru;
Billi wieħed irid jiftakar li l-importazzjonijiet ta' laħam frisk huma wkoll suġġetti għal leġislazzjoni veterinarja oħra tal-Komunità, partikolarment fir-rigward ta' ħtiġijiet għall-ħarsien tas-saħħa, inklużi d-dispożizzjonijiet speċjali fir-rigward tad-Danimarka, l-Irlanda u r-Renju Unit;
Billi l-kondizzjonijiet dwar l-importazzjoni ta' laħam frisk minn stabbilimenti li jidhru fuq il-lista annessa ma’ din id-Deċiżjoni jibqgħu suġġetti għad-dispożizzjonijiet tal-Komunità preskritti band oħra u d-dispożizzjonijiet ġenerali tat-Trattat; billi, partikolarment, l-importazzjoni minn pajjiżi li mhumiex membri u l-esportazzjoni mill-ġdid lejn Stati Membri oħra ta' ċerti kategoriji ta' laħam, bħal laħam li jiżen anqas minn 3 kilogrammi, jew laħam li fih residwi ta' ċerti sustanzi li mhumiex koperti minn regoli speċjali armonizzati, jibqgħu suġġetti għall-leġislazzjoni dwar is-saħħa ta' l-Istat Membru li qed jimporta;
Billi l-miżuri previsti f'din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
1. L-istabbilimenti fir-Repubblika ta' l-Arġentina elenkati fl-Anness huma b'dan approvati għall-għanijiet ta' l-importazzjoni ta' ċanga u vitella friska, laħam tan-nagħaġ u laħam ta' solipedi domestiċi fil-Komunità.
2. Importazzjonijiet minn dawn l-istabbilimenti għandhom jibqgħu suġġetti għad-dispożizzjonijiet veterinarji tal-Komunità preskritti banda oħra, u partikolarment dawk li jikkonċernaw il-ħtiġijiet dwar il-ħarsien tas-saħħa.
Artikolu 2
1. Stati Membri għandhom jipprojbixxu importazzjonijiet tal-kategoriji msemmija hawn fuq ta' laħam frisk imsemmi f'Artikolu 1(1) li jkunu ġejjin minn stabbilimenti minbarra dawk elenkati fl-Anness.
2. Din il-projbizzjoni, iżda, ma tapplikax sal-31 ta' Awissu 1981 għal stabbilimenti li mhumiex elenkati fl-Anness imma li jkunu ġew uffiċjalment approvati u proposti mill-awtoritajiet Arġentini mill-1 ta' Settembru 1980, skond Artikolu 4(3) tad-Direttiva 72/462/KEE, sakemm ma titteħidx deċiżjoni kuntrarja, skond Artikolu 4(1) tad-Direttiva msemmija hawn fuq, qabel l-1 ta' Settembru 1981.
Il-Kummissjoni għandha tgħaddi l-lista ta' dawn l-istabbilimenti lill-Istati Membri.
Artikolu 3
Din id-Deċiżjoni għandha tidħol fis-seħħ fl-1 ta' Frar 1981.
Artikolu 4
Din id-Deċiżjoni għandha riġi riveduta, u jekk meħtieġ emendate, qabel l-1 ta' Lulju 1981.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, 30 ta' Jannar 1981.